চরম শৈত্যপ্রবাহ! ২৪ ঘন্টায় যোগীরাজ্যে মৃত ৪, জারি সতর্কতা

ওয়েব ডেস্ক: দেশজুড়ে শীতের (Winter) দাপুটে স্পেল চলবে আগামী কয়েকদিন, এমনটাই পূর্বাভাস দিয়েছিল মৌসম ভবন (IMD)। পূর্বাভাস মিলিয়ে ইতিমধ্যে শৈত্যপ্রবাহ (Cold Wave) শুরু হয়েছে একাধিক রাজ্যে। ইতিমধ্যে জম্মু-কাশ্মীর ও হিমাচল প্রদেশে তুষারপাত শুরু হয়েছে। এর ফলে ক্রমশ পারদ নামছে উত্তর ও উত্তর-পশ্চিম ভারতেও। মৌসম ভবন জানিয়েছে, মধ্যপ্রদেশ, উত্তরপ্রদেশ, রাজস্থানসহ বেশ কয়েকটি রাজ্যে আগামী কয়েকদিন শৈত্যপ্রবাহের পরিস্থিতি থাকবে।

উত্তরপ্রদেশে (Uttar Pradesh) গত কয়েক দিন ধরে শৈত্যপ্রবাহ চলছে এবং রাজ্যের ১৬টি জেলায় শৈত্যপ্রবাহের পূর্বাভাস দেওয়া হয়েছে। স্থানীয় সূত্রে জানা গিয়েছে, গত ২৪ ঘণ্টায় শৈত্যপ্রবাহের কারণে উত্তরপ্রদেশে ৪ জনের মৃত্যু হয়েছে। কারণ ইতিমধ্যে রাজ্যে তাপমাত্রা ৯ থেকে ১০ ডিগ্রি সেলসিয়াসে পৌঁছেছে এবং উত্তরপ্রদেশে ফের বৃষ্টির পূর্বাভাস (Rain Forecast) রয়েছে। এই পরিস্থিতিতে, সাধারণ মানুষকে সতর্ক থাকার পরামর্শ দেওয়া হয়েছে।

আরও পড়ুন: দুর্ঘটনায় জখম হলেই ১.৫ লাখ! বিরাট ঘোষণা পরিবহন মন্ত্রীর

এদিকে মধ্যপ্রদেশ ও রাজস্থানে বেশ কিছু শহরে তাপমাত্রা ১০ ডিগ্রি সেলসিয়াসের নিচে নেমে গিয়েছে। রাজস্থানের নগৌরে সর্বনিম্ন তাপমাত্রা ছিল ২.৫ ডিগ্রি সেলসিয়াস। তামিলনাড়ুর উটিতে সর্বনিম্ন তাপমাত্রা শূন্য ডিগ্রিতে পৌঁছেছে। এদিকে ঘন কুয়াশার কারণে ১৭টি রাজ্যে সতর্কতা জারি করা হয়েছে।

মৌসম ভবন জানিয়েছে, আগামী ৯ জানুয়ারি উত্তরপ্রদেশ, পঞ্জাব, হরিয়ানা, দিল্লি, হিমাচল প্রদেশ এবং বিহারে ঘন কুয়াশার পূর্বাভাস রয়েছে। অন্যদিকে, ১০ জানুয়ারি বিহার, হিমাচল, উত্তরপ্রদেশ, অসম, মেঘালয়, নাগাল্যান্ড, মণিপুর এবং ত্রিপুরায় কুয়াশার দাপট থাকবে।